माता-पिता को पीट-पीटकर मार डाला  
बिहार में सीवान जिले में शुक्रवार को एक व्यक्ति ने कथित रूप से ही अपने ही माता-पिता की पीट-पीटकर हत्या कर दी और भाई को घायल कर दिया।
बिहार में सीवान जिले के हुसैनगंज थाना क्षेत्र में शुक्रवार को एक व्यक्ति ने कथित रूप से ही अपने ही माता-पिता की पीट-पीटकर हत्या कर दी और भाई को घायल कर दिया। आरोपी को गिरफ्तार कर लिया गया है। पुलिस के अनुसार शहबादपुर निवासी प्रदीप कुमार उर्फ झुनझुन ने अपने ही माता-पिता के साथ बुरी तरह मारपीट की जिससे उनकी घटनास्थल पर ही मौत हो गई। बीच-बचाव करने आए अपने भाई को भी उसने नहीं बख्शा और उसको भी जमकर पीटा।   हुसैनगंज के थाना प्रभारी सुनील कुमार यादव के मुताबिक इस मारपीट में उसका भाई घायल हो गया। उन्होंने बताया कि उसे स्थानीय अस्पताल में भर्ती करा दिया गया है जबकि आरोपी झुनझुन को गिरफ्तार कर लिया गया है।  पुलिस ने बताया कि हत्या के कारणों का अब तक खुलासा नहीं हुआ है परंतु प्रथम दृष्टया यह आपसी विवाद का मामला लगता है। पुलिस छानबीन कर रही है।